Geroa Bai talde parlamentarioko parlamentari Pablo Azcona Molinet jaunak, Legebiltzarreko Erregelamenduan ezarritakoaren babesean, honako mozio hau aurkezten du, 2023ko irailaren 28ko Osoko Bilkuran eztabaidatzeko.

ZIOEN AZALPENA

2019ko otsailaren 4an, Nafarroako Parlamentuak Nafarroako Toki Administrazioaren Erreformarako otsailaren 4ko 4/2019 Foru Legea onetsi zuen. Lege hori Nafarroako Gobernuak sustatu zuen, eta gehiengo osoz onetsi zez, azken hamarkadetan huts egindako proposamenen eta NUKFren baitan toki entitateekin izandako parte-hartze prozesu garrantzitsu baten ostean.

Toki Administrazioaren Erreformarako Legea ezartzeko beharrezkoa da adostasuna eta gehiengo politikoa bilatzea Nafarroako Parlamentuan.

Iragan legegintzaldian ados jarri ginen toki finantzaketaren arloan, eta lege-esparru berri bat onetsi genuen Toki Ogasunen Funtserako nahiz etorkizuneko Toki Inbertsioei buruzko planetarako.

Aurrerabide positibo horiek alde batera utzita, beste auzi asko geratzen dira garatzeko eta ezartzeko toki entitateen egungo beharrizanei erantzun bat emanen bazaie: tokiz gaindiko egitura berria, eskumenak argitzea, efizientziarako eta eragingarritasunerako tresnak ezartzea, langileak egonkortzeko prozesuak, administrazio elektronikoa, toki entitate txikienei babesa emateko egiturak eta tresnak... Hori guztia jorratzeke dugu oraindik.

Helburu horiek erdiesteko xedez, "talde parlamentario guztien arteko mahai baten sorrera, toki Administrazioaren Erreformaren garapenean aurrerabidea egiteko" proposamena sartu genuen Gobernuari babesa ematen diogun hiru indar politikoek sinatutako programa-akordioan.

Geroa Bairen ustez, hainbat arinen ekin behar zaio auzi horri, eta segur aski horretan bat etorriko gara udalgintza eta toki entitateak administrazioaren parterik garrantzitsuena direla uste dugun alderdi politikoak.

Horregatik aurkeztu dugu ondoko

ERABAKI PROPOSAMENA:

1.- Nafarroako Parlamentuak Lurralde Kohesiorako Departamentua premiatzen du lehentasuna eman diezaion taldeen mahai bat eratzeari, Nafarroako Toki Administrazioaren Erreformarako otsailaren 4ko 4/2019 Foru Legearen garapena jorratzeko behar diren adostasunak bilatuko dituena.

Iruñean, 2023ko irailaren 21ean

Foru parlamentaria: Pablo Azcona Molinet